VEGA præsenterer:

**Dermot Kennedys fængslende fusion mellem Bon Iver og Drake**

*Med et irsk navn der betyder ”fri mand” lader Dermot Kennedy sig bestemt ikke begrænse af traditionelle musikgenrer. Den 24. januar vil den unge irer tryllebinde Lille VEGA med sin fængslende vokal og unikke lyd.*

Dermot Kennedy har altid været fascineret af ekstremer, hvilket skinner igennem på hans tracks der spænder fra nøgne og intime til potente og eksplosive. På sin debut-ep, *Doves & Ravens*, trækker den unge irer inspiration fra alle de lyse samt mørke øjeblikke, som livet byder på. Pladen er bygget op af en sofistikeret intimitet, der rækker langt længere end hans blot 25 år.

Mens hans lyrik fastholder en poetisk dybde, som en sand singer/songwriter, så kommer Kennedys sande styrke til udtryk ved tilføjelsen af uventede urban elementer. Kontrasten mellem den intense vokal, akustiske guitarer og hiphop-beats har resulteret i over 50 millioner afspilninger på tværs af diverse streamingtjenester.

**Eventyrlysten lyd med sjælfyldt levering**

Singlen ”After Rain” skaber associationer til akustiske kunstnere som Ben Howard, hvorimod den nyeste single ”Moments Passed” byder på hiphop-inspirerede beats og en følsom vokal. Her er hans eventyrlystne lyd ”50/50 of Bon Iver and Drake”, som Kennedy selv beskriver det. Hans unikke flow og sjælfyldte levering har banet vejen for udsolgte shows i både USA og Europa.

*"I did the acoustic thing for so long, and I still love it, but what I mainly listen to is hip hop, and I think that was bound to come through in the production,"* reflekterer Kennedy. *"The first time we tried putting a beat over the verse of a song, I got so excited by how the acoustic element of the guitar was working with the programmed sound of the drums. I realized that if I ignored that feeling the music gave me and didn't chase that side of things, I'd be letting myself down."*

**Fakta om koncerten:**

Dermot Kennedy (IE)  
Onsdag d. 24. januar 2018 kl. 21.00  
Lille VEGA, Enghavevej 40, 1674 København V

Billetpris 150 kr. + gebyr

Billetsalget starter fredag d. 13. oktober kl. 10.00 via vega.dk og Ticketmaster.